– Beslagene blir ikke gjort her på Svinesund, men av tjenestemenn som sjekker posten inn til Norge på Gardermoen eller i Oslo, opplyser Fredriksen til f-b.no.

– Vi har noen få tilfeller av beslag også over grensen fra Sverige til Norge, men handelen med dette stoffet foregår for det meste over internett, sier tollsjefen.

Tollvesenets egen statistikk viser at beslagene av såkalt nye psykoaktive stoffer nå er større enn både amfetamin og khat, mens cannbis fremdeles ligger øverst på listen over antallet beslag i tredje kvartal.

Ti forgiftet

Svensk politi slår nå alarm, etter at sju ungdommer måtte sendes til sykehus i Sveriges femte største by Västerås etter overdosering av Spice, skriver Aftonbladet.

Ytterligere sju ungdommer ble sendt til sykehus for behandling etter inntak av slike stoffer på Gotland i løpet av det siste døgnet.

Syntetiske cannabinoider er en stor gruppe relativt nye rusmidler, som gir cannabis-liknende rus. Derfor kalles Spice for syntetisk hasj eller syntetisk cannabis.

Men effekten er sterkere, og kan ta liv.

Det vanligste er å selge stoffene i pulverform, og stoffet røkes i piper eller sigarettform.

– De syntetiske cannabinoidene kan medføre alvorlige og potensielt livstruende tilstander, som krever rask legehjelp, opplyser Folkehelseinstituttet.

– Som russisk rulett

Akutte situasjoner knyttet til bruk av Spice-produkter er foreløpig ikke kjent av politiet i Fredrikstad.

Men Ragnar Foss, mannen som leder det forebyggende arbeidet blant ungdom fra 18 år og oppover, har flere ganger advart sterkt mot bruk.

Kan sammenliknes med russisk rulett

– Å teste slike stoffer kan sammenliknes med russisk rulett, sa Foss i et intervju med f-b.no i fjor høst.

– Virkning kan variere fra uvirksom bøff til LSD-liknende reiser til indre skrekkscenarioer det ikke finnes retur fra, sier en erfarne politimannen.

Unge misbrukere

– Økningen av beslagene som kommer gjennom posten har vært voldsom. Spice er dessverre blitt veldig populært å misbruke i ungdomsgrupper også her hjemme, sier tollsjef på Svinesund, Wenche Fredriksen.

Dette bekreftes av de ti tilfellene av overdoser i Sverige, som gjelder tenåringer i 15- til 17-årsalderen, som hadde vært på fest og drukket alkohol, samtidig som de røkte Spice.

Den ene av de unge guttene hadde livstruende skader.

Svensk politi opplyser at det i noen av disse tilfellene kan dreie seg om lovlige Spice-produkter.

Nå går det mot forbud av et tjuetall nye Spice-varianter i Sverige.